จักรทิพย์ มั่นใจ จับ บอส เอากลับไทยได้
ประสานตํารวจสากลติดตามตัว เป็นผู้ร้ายข้ามแดนจากอังกฤษ หลังศาลออกหมายจับ2ข้อหา,ศาลอาญากรุงเทพใต้ ออกหมายจับ บอส ทายาทกระทิงแดง 2 ข้อหา โดยหมายจับจะหมดอายุ 3 ก.ย.70 ขณะที่ ผบ.ตร.สั่งประสานทุกช่องทาง นำตัวกลับมาดำเนินคดีตามขั้นตอนส่งผู้ร้ายข้ามแดน โดยเฉพาะประเทศอังกฤษ มีสนธิสัญญาส่งผู้ร้ายข้ามแดนอยู่แล้ว,ภายหลังอัยการสูงสุดแถลงสั่งยุติหนังสือร้องขอความเป็นธรรมทั้งหมดจากนายวรยุทธ หรือบอส อยู่วิทยา อายุ 35 ปี ลูกชายคนเล็กนายเฉลิม อยู่วิทยา เจ้าของเครื่องดื่มชูกำลังยี่ห้อกระทิงแดง หลังครบกำหนดมารายงานตัวกับอัยการในคดีที่ก่อเหตุขับรถสปอร์ตหรูเฟอร์รารี่ รุ่นพินินฟาริน่า สีบรอนซ์เทา ทะเบียน ญญ 1111 กรุงเทพมหานคร ชน ด.ต.วิเชียร กลั่นประเสริฐ ผบ.หมู่ ป.สน.ทองหล่อ ขณะขี่ จยย. เสียชีวิตบริเวณปากซอยสุขุมวิท 49 แขวงคลองเตยเหนือ เขตวัฒนา กทม. เมื่อคืนวันที่ 3 ก.ย.55 ขณะที่นายวรยุทธที่มีรายงานว่าพักอยู่ที่ประเทศอังกฤษ ดิ้นถึงนาทีสุดท้าย ส่งทนายมาขอเลื่อนคดีอีกเมื่อวันที่ 26 เม.ย. อ้างมีความจำเป็นเร่งด่วนเกี่ยวกับธุรกิจในประเทศต่างๆ แต่ถูกนายสุทธิ กิตติศุภพร อธิบดีอัยการสำนักงานคดีอาญากรุงเทพใต้ปฏิเสธ เพราะถือว่าเจตนาประวิงคดีและหลบหนี เตรียมให้ตำรวจ สน.ทองหล่อ ไปขอศาล อาญากรุงเทพใต้ออกหมายจับ พร้อมประสานทางการอังกฤษส่งตัวเป็นผู้ร้ายข้ามแดนกลับมาดำเนินคดีในไทย,ล่าสุด ตำรวจขอหมายจับบอสแล้ว โดยเมื่อเวลา 12.30 น. วันที่ 28 เม.ย. ร.ต.อ.อาทิตย์ เกตุทอง รอง สว. (สอบสวน) สน.ทองหล่อ เดินทางไปขออนุมัติหมายจับนายวรยุทธ หรือบอส อยู่วิทยา อายุ 35 ปี อยู่บ้านเลขที่ 9 ซอยสุขุมวิท 53 แขวงคลองตันเหนือ เขตวัฒนา กทม. ผู้ต้องหาคดีขับรถยนต์ชนตำรวจจราจร สน.ทองหล่อ เสียชีวิต และไม่ยอมมารายงานตัวตามคำสั่งของอัยการ โดยอัยการได้ส่งหนังสือแจ้งพนักงานสอบสวน สน.ทองหล่อ ให้ รวบรวมสำนวนขอหมายจับที่ศาลอาญากรุงเทพใต้ 2 ข้อหาคือ ขับรถโดยประมาทเป็นเหตุให้ผู้อื่นถึงแก่ความตาย, ขับรถในทางก่อให้เกิดความเสียหายแก่บุคคล ไม่หยุดรถและให้ความช่วยเหลือตามสมควรแก่ผู้ได้รับความเสียหาย และไม่แจ้งเหตุต่อพนักงานเจ้าหน้าที่ในทันที,ต่อมาเวลา 16.00 น. พ.ต.อ.ขจรพงศ์ จิตต์ภาคภูมิ ผกก.สน.ทองหล่อ กล่าวว่า ศาลอาญากรุงเทพใต้อนุมัติหมายจับนายวรยุทธตามข้อหาดังกล่าวแล้ว โดยหมายจับจะหมดอายุความวันที่ 3 ก.ย.70 หลังจากนี้จะนำหมายศาลลงในระบบเพื่อประกาศให้ทราบโดยทั่วกัน หากพบมีความเคลื่อนไหวในประเทศไทยจะสามารถจับกุมได้ทันที,ก่อนหน้านี้ เมื่อเวลา 13.00 น. พล.ต.ท.ศานิตย์ มหถาวร ผบช.น. กล่าวว่า ได้รับรายงานจากพนักงานสอบสวนว่าได้ขอศาลอนุมัติหมายจับแล้ว ถ้าศาลอนุมัติหมายจับจะต้องดำเนินการนำผู้กระทำผิดมาดำเนินคดี หากอยู่ในประเทศไทยก็ติดตามจับกุมให้ได้ หากนอกประเทศก็มีสนธิสัญญาการส่งตัวผู้ร้ายข้ามแดนเป็นข้อกฎหมายและข้อตกลงระหว่างประเทศ หากอยู่ในประเทศไทยก็ไม่น่าจะมีปัญหาในการติดตามจับกุมถ้ามีการอนุมัติหมายจับแล้ว,ผบช.น.กล่าวอีกว่า ส่วนจะมีการกำชับหรือตรวจดูข้อมูลอะไรหรือไม่ คงไม่ต้องใช้หลักฐานอะไรมากตามข้อมูลที่มีอยู่ 7 ครั้งที่ไม่มาตามนัด ตามหลักการออกหมายจับ หลักสำคัญคือการไม่มาตามนัด หรือไม่มีที่อยู่เป็นหลักแหล่ง พนักงานสอบสวนออกหมายเรียก 2 ครั้งไม่มา ถือว่ามีพฤติการณ์หลบหนีแล้ว แต่กรณีดังกล่าวน่าจะมีพฤติการณ์หลบหนีแล้วพนักงานอัยการส่งเรื่องมาให้ ตำรวจจึงเอาเหตุผลที่สั่งการมายื่นคำร้องว่ามีพฤติการณ์หลบหนี กฎหมายต้องมีความเสมอภาค ใช้ได้กับทุกคนทุกชั้น ไม่ว่าจะเป็นคนระดับไหน และให้เกิดความเสมอภาคกับทุกคนโดยปราศจากอคติ ต้องปฏิบัติตามกฎหมาย คำว่า 2 มาตรฐานไม่มีอย่างแน่นอน,ขณะที่ พล.ต.อ.จักรทิพย์ ชัยจินดา ผบ.ตร.กล่าวว่า ขณะนี้นายวรยุทธ หรือบอส อยู่วิทยา เป็นบุคคลหนีหมายจับ จะต้องติดตามจับกุมมาดำเนินคดีเหมือนคดีทั่วๆไป มีขั้นตอนการดำเนินการตามขั้นตอนการส่งผู้ร้ายข้ามแดน โดยเฉพาะประเทศอังกฤษ เรามีสนธิสัญญาส่งผู้ร้ายข้ามแดนอยู่แล้ว จากนี้จะแจ้งไปยังสำนักงานตรวจคนเข้าเมือง และทุกช่องทาง ติดตามตัวมาดำเนินคดี รวมถึงประสานพนักงานอัยการ รวบรวมหลักฐานติดต่อไปยังประเทศปลายทางที่มีข่าวผู้ต้องหาหลบหนี ตลอดจนประสานตำรวจสากลในการติดตามตัว เชื่อมั่นว่าจะนำตัวกลับมาดำเนินคดีได้ และไม่กังวลในการทำคดีนี้ ตำรวจดำเนินการทุกคดีด้วยมาตรฐานเดียวกัน ส่วนการตั้งคณะกรรมการสอบสวนข้อเท็จจริงกับพนักงานสอบสวน 6 นาย ที่ทำคดีนี้หรือไม่ จะต้องตรวจสอบรายละเอียดผลการตรวจสอบอีกครั้ง เนื่องจากคดีผ่านมานานแล้ว,วันเดียวกัน นายอำนาจ โชติชัย อธิบดีอัยการสำนักงานต่างประเทศ เผยถึงขั้นตอนหลังศาลอาญากรุงเทพใต้ ออกหมายจับนายวรยุทธ อยู่วิทยา หรือ บอส ว่า เมื่อมีหมายจับของศาลอาญากรุงเทพใต้ กรณีมีข้อมูลหรือหลักฐานว่าตัวผู้ต้องหาหลบหนีอยู่ต่างประเทศ ต้องทำเรื่องขอส่งผู้ร้ายข้ามแดน โดยตำรวจจะต้องสอบสวนว่าผู้ต้องหาพำนักอยู่ที่จุดใด ต้องมีหลักฐานเป็นเอกสารทางราชการว่าตัวผู้ต้องหาออกจากด่านสุวรรณภูมิ วันใด อย่างที่เคยปรากฏตามสื่อว่าผู้ต้องหาเดินทางไปสิงคโปร์ แล้วไปยังประเทศอังกฤษเมื่อใด และปัจจุบันยังไม่มีหนังสือว่าออกจากประเทศอังกฤษ ทางตำรวจจะนำหลักฐานคำสั่งฟ้องของอัยการที่อัยการสูงสุดสั่งฟ้องก็ถือว่าหลักฐานครบถ้วนแล้ว สามารถส่งให้สำนักงานตำรวจแห่งชาติ ซึ่งกองการต่างประเทศจะมีการแปล สมบูรณ์แล้วจะส่งมายังตนเพื่อพิจารณา ตาม พ.ร.บ.ส่งผู้ร้ายข้ามแดน และสนธิสัญญาไทยกับอังกฤษ แล้วส่งให้กระทรวงต่างประเทศเพื่อพิจารณาส่งต่อไปให้ทางอังกฤษ ส่วนประเทศอังกฤษจะใช้เวลาพิจารณานานแค่ไหน ไม่สามารถตอบได้ หากเขาต้องการหลักฐานเพิ่มเติม เราจะส่งให้ เราจะสนับสนุนหลักฐานที่ทางการอังกฤษอยากได้ทุกอย่าง และถ้าเห็นว่ามีหลักฐานเพียงพอ ทางการอังกฤษจะยื่นคำร้องขอให้ศาลอังกฤษออกหมายจับ และหากผู้ต้องหายังอาศัยอยู่ จะต้องถูกจับกุมตัวและขึ้นศาลพิจารณาคดีเรื่องการส่งผู้ร้ายข้ามแดนต่อไป,นายอำนาจกล่าวต่อว่า ตอนนี้คิดไว้ในใจแล้วว่าจะตั้งอัยการเป็นคณะทำงานขอตัวผู้ร้ายข้ามแดนมี ประมาณ 4-5 คน เพื่อประสานงาน เสนอข้อมูล และติดตามเรื่อง จะเป็นผู้ที่เคยมีประสบการณ์ทำงานเรื่องการขอส่งผู้ร้ายข้ามแดนกับประเทศอังกฤษมาก่อน โดยจะมีระดับรองอธิบดีเป็นหัวหน้าคณะทำงาน มั่นใจว่าถ้ามีหลักฐานจากทางตำรวจครบ สามารถทำได้เลย เพราะเป็นนโยบายของเราอยู่แล้ว และจะทำเรื่องนี้ให้เร็ว
ศาลอาญากรุงเทพใต้ ออกหมายจับ บอส ทายาทกระทิงแดง 2 ข้อหา โดยหมายจับจะหมดอายุ 3 ก.ย.70 ขณะที่ ผบ.ตร.สั่งประสานทุกช่องทาง 
ศาลอาญากรุงเทพใต้,หมายจับ,บอส อยู่วิทยา,จักรทิพย์ ชัยจินดา,ข่าวหน้า1